පල්ලෙකැලේ නිරෝධායන මධ්‍යස්ථානයේ රඳවා සිටින පෙරටුගාමී සමාජවාදී පක්ෂයේ ප්‍රචාරක ලේකම් දුමින්ද නාගමුව අධිකරණය හමුවට ඉදිරිපත් කරන ලෙසට නියෝගයක් නිකුත් කරන්නැයි ඉල්ලා ඔහුගේ බිරිඳ අභියාචනාධිකරණය හමුවේ හබයාස්කෝපුස් පෙත්සමක් ගොනුකර තිබෙනවා.එහි වගඋත්තරකරුවන් ලෙස නම් කර ඇත්තේ පොලිස්පතිවරයා, බස්නාහිර පළාත් ජ්‍යෙෂ්ඨ නියෝජ්‍ය පොලිස්පතිවරයා, සෞඛ්‍ය සේවා අධ්‍යක්ෂ ජනරාල්වරයා, කොළඹ ප්‍රධාන සෞඛ්‍ය වෛද්‍ය නිලධාරිවරයා, පල්ලෙකැලේ නිරෝධායන මධ්‍යස්ථානය භාරව කටයුතු කරන ස්ථානාධිපතිවරයා සහ නීතිපතිවරයායි.කොවිඩ් ආසාදිතයෙකුගේ ළඟම ආශ්‍රිතයා නිවස තුල නිරෝධායනයට ලක් කරන ලෙස සෞඛ්‍ය බලධාරින් නිර්දේශ නිකුත් කර තිබියදී උද්ඝෝෂණයට සහභාගි වීම හේතුකරගෙන තම සැමියා බලහත්කාරි ලෙස නිරෝධායන ක්‍රියාවලියට යොමු කිරීමට පොලීසිය ගත් පියවර නීතියට පටහැනි බවයි, ඇය එම පෙත්සමෙන් පෙන්වා දී ඇත්තේ.ඒ අනුව තම සැමියා වහා අධිකරණයට ඉදිරිපත් කරන ලෙසට නියෝගයක් නිකුත් කරන ලෙසත් ඔහු නිදහස් කිරීමේ නියෝගයක් නිකුත් කරන ලෙසටත් පෙත්සම්කාර පාර්ශවය අභියාචනාධිකරණයෙන් ඉල්ලා තිබෙනවා.එසේම, අත්අඩංගුවට ගෙන පසුව නිරෝධායනයට යොමු කෙරුණු ගුරු වෘත්තීය සමිති නියෝජිතයින් වහාම මුදා හරින ලෙස මෙන්ම, කොතලාවල ආරක්ෂක විශ්වවිද්‍යාල පනත් කෙටුම්පත ඉවත් කර ගන්නා ලෙස ඉල්ලා කොළඹ ලිප්ටන් වටරවුමේදී අද විරෝධතාවක් පැවැත්වුණා.